Azmir Husić: Premijer liga BiH se neće nastaviti, problem je Borac, sve je dogovoreno, a ljudi se boje da pričaju

Azmir Husić, počasni predsjednik FK Tuzla City, iz petnih žila želi da se nastavi sezona u Premijer ligi Bosne i Hercegovine.

No, u otvorenom razgovoru za SCsport alfa i omega kluba iz Siminog Hana konstatuje da su šanse da se to zaista i dogodi – nikakve.

Potpuno direktan i iskren, kazao je ono što, vjerovatno, pretpostavljaju još neki učesnici elitnog ranga bh. klupskog fudbala.

– Premijer liga BiH je završena. Sve je dogovoreno još prije 15 dana. Gotova priča, to je to. Nekim ljudima i klubovima trenutno stanje na tabeli odgovara, ispoštovan je i nacionalni ključ. Svi zadovoljni… Barem većina. Evo, ja to otvoreno prvi put kažem. Mnogi drugi to isto znaju, ljudi se boje da pričaju, ali sve će biti jasno za nekih petnaestak dana i vidjet ćete da sam bio u pravu – govori Husić.

Bez dlake na jeziku, tvrdi da će takva odluka biti donesena najviše zahvaljujući jednom klubu.

– Problem je Borac. Njih je, prije prekida, zapala pozicija na tabeli koja im odgovara kako bi izašli u Evropu i to je suština cijele priče. Tamo je rasulo već neko vrijeme, igrači Borca u proljetnom dijelu sezone nisu dobili ni marke, znaju da ne bi mogli ostati na četvrtom mjestu da se sezona nastavi i učinili su sve kako bi se prvenstvo sada zaključilo. Postojale su i neke inicijative da se barem Kup odigra do kraja, ali naravno da se ni to neće desiti. Zapitajte se zbog čega, odnosno koga, sve to se radi – kaže Azmir Husić u razgovoru za SCsport.

Naglašava da bi se sve odvijalo potpuno drugačije da je i raspored na tabeli Premijer lige BiH drugačiji.

– Nadam se da se Filip Arežina neće naljutiti na mene, ali moram reći da je on glavni krivac što se Premijer liga BiH neće nastaviti. Da je on pogodio iz jedanaesterca protiv Veleža (završeno 0:0, op.a.), mi bismo sada bili četvrti umjesto Borca, a oni bi se u tom slučaju zalagali za opciju da se prvenstvo nastavi već 15. maja. To vam garantujem. S druge strane, ja bih i tada bio jedan od najvećih zagovornika da se liga odigra do kraja. Vjerujte mi, to najiskrenije govorim, Allah dž.š. mi je svjedok – ističe Husić u razgovoru za SCsport.